Willem Hoyer

**Willem Manuel (Shon Wein) Hoyer**  (☆ 17 di yüni 1862 na Willemstad - † 30 di yüli 1953 na Kòrsou) tabata un poeta, eskritor, músiko, kompositor i historiadó di Kòrsou. E ta konsiderá un di e pioneronan di e literatura skirbí na papiamentu den e époka promé ku di dos guera mundial. 

## Biografia
Willem Hoyer a nase i lanta den bario di Scharloo komo yu di Michael Godfried Hoyer i Juzeline Da Costa Gomez. E tabata traha komo ofisinista na e empresa Charles Jutting & Zonen den Keukenstraat na Punda. 

Ku 25 aña Hoyer ta kuminsa skirbi i a produsí masha hopi artíkulo di balor históriko i literario den prensa lokal, manera den La Prensa i La Union. Hopi promé ku Luis Daal, e tabata defende na 1915 su lenga materno papiamentu den e revista semanal *La Cruz*, komparando su desaroyo ku esun di franses, spaño i italiano ku a yeg'i evolua di latin antes di bira idioma moderno. Usando papiamentu komo base e ta publiká na 1918 su listanan di palabra i diálogo; entre otro e listanan papiamentu - hulandes, ingles i papiamentu - spaño, hulandes. E listanan, ku tabata akompaña tambe pa un introdukshon gramatikal na papiamentu, a wòrdu publiká múltiple bes. Na 1980 a revisá e di shete edishon, añadiendo anotashonnan i konvertiendo su ortografia den esun fonológiko di Antoine J. Maduro.

Hoyer a kompone diferente kantika, entre nan un marcha di difunto i kantikanan pa okashonnan spesífiko, manera "Canto a pueblo" na okashon di e hubileo di oro di emansipashon dia promé di yüli 1913. Algun di su kantika a aparese den "Bam Canta", un kolekshon di kantika publiká pa Nilda Pinto na 1948. Un di su poesianan mas konosí tabata *Balor di un sen*. E poesia a sali den 'Voz di Pueblo' na 1916 bou di e nòmber *Triumfo di un sen*. El a kontribuí komo músiko i kompositor ku métodonan pa outoestudio pa kitara i piano, ku a keda publiká na 1887 i 1897. 

Komo historiadó e tabata konosí pa su álmanak (*Almanaque de Curaçao*), un buki ku yen di data i informashon interesante pa sa tokante Kòrsou i personanan di Kòrsou i Hulanda. E álmanak anual, di kual e tabata redaktor di 1920 te 1952, a mira mas ku trinta edishon. Tambe el a produsí un mapa históriko di Kòrsou ku, poní den un leishi, tabata kolga den varios kas riba e isla.

Shon Wein tabata miembro di Sentro Sosial Katóliko na Saliña Abou i Sosiedat Bolivariana di Panama. El a kasa ku Antonia Clemence Felipa i ta tata di tres yu hòmber. Na 1954 su yu Horacio Hoyer (1904-1987) tabata fundadó di Radio Hoyer, e promé radioemisora pa transmití na papiamentu. Bou di redakshon di su yu Augustin Hoyer ta saka dos buki di Hoyer despues di su morto.
 
## Honor
Na 1946 Hoyer ta wòrdu rekonosí ku un kondekorashon real komo "Kabayero" (*Ridder*) den Orden di Oranje-Nassau. Na 1959 ta duna un kaya den bario di Brievengat su nòmber, e *Kaya Willem Hoyer*. 

## Obranan (selektá)
* *Papiamentu i su manera di skirbié* (1918)
* *Algun pagina tuma fo'i historia di Curaçao* (1933), Drukkerij Scherpenheuvel, Kòrsou
* *Lista di palabra i diálogo* (1918, (7)1980). 
* *Almanaque de Curaçao* (1920-1952)
* *De muntsoorten op Curaçao* (1936), Mercantil, Kòrsou
* *Historia di Curaçao* (1941, 1948)
* *Vocabulario Papiamento* (1946), Bethencourt, Kòrsou
* *Vocabulary and dialogues, English-Papiamento-Dutch* (1948), Hollandsche Boekhandel, Kòrsou
* *A little guide English-Papiamento-Netherlands* (1949)
* *El Libertador Simon Bolivar* (1952)
* *El Almirante Luis Brion* (1953)
* *EI General Manuel Piar* (1953)
* *Corsow di otro tempu* (1969) 
* *Kiko bo sa di Corsow* (1974)
* *Asina Korsow a nase* (1985, ku A.R. Hoyer), Curacaosche Courant, Willemstad
* *Woordenlijst en samenspraak Nederlands-Papiamentu-Spaans* (1980, ku A.J. Maduro)